次韻葉觀文遊賢沙鳯池安國之作
作者：李彌遜
朝代：宋

paragraphs: 春雲覆老屋，孤僧正安禪。
繽紛雨天花，云是千歲蓮。
誰知天上相，來結林下緣。
倘徉愛亭陰，灌木蒼虬然。
古意弔鳯穴，祖風契漁船。
豐隆亦解事，一掃千林烟。
光風尙駘蕩，芳物俱蕃鮮。
詩成喚阿買，平處凌羲軿。
登臨賴陶寫，可但思平泉。
郊原問農事，柔桑起蠶眠。